Hamkorlikni yanada rivojlantirish masalalari muhokama qilindi

23.03.2017
O‘zbekiston Respublikasi Prezidenti Shavkat Mirziyoyev va Qozogʻiston Respublikasi Prezidenti Nursulton Nazarboyev ikki mamlakat rasmiy delegatsiyalarining kengaytirilgan tarkibdagi muzokarasida muloqotni davom ettirdilar.
Unda O‘zbekiston bilan Qozogʻiston oʻrtasidagi siyosiy, savdo-iqtisodiy, investitsiyaviy, transport-kommunikatsiya, madaniy-gumanitar va boshqa sohalardagi hamkorlikning bugungi holati va uni yanada rivojlantirish istiqbollari muhokama qilindi, tomonlarni qiziqtirgan mintaqaviy va xalqaro masalalar yuzasidan fikr almashildi. 


Mamlakatlarimiz hamkorligi 1998-yilda Toshkentda imzolangan O‘zbekiston Respublikasi bilan Qozogʻiston Respublikasi oʻrtasida Abadiy doʻstlik toʻgʻrisidagi shartnoma, 2013-yilda poytaxtimizda imzolangan O‘zbekiston Respublikasi bilan Qozogʻiston Respublikasi oʻrtasida Strategik sheriklik toʻgʻrisidagi shartnoma asosida jadal taraqqiy etmoqda. 


O‘zbekiston va Qozogʻiston siyosiy masalalarda bir-birini qoʻllab-quvvatlab kelmoqda. Ikki tomonlama asosda hamda BMT, ShHT, MDH, Islom hamkorlik tashkiloti, Orolni qutqarish xalqaro jamgʻarmasi kabi xalqaro tuzilmalar doirasida samarali hamkorlik qilmoqda. Mintaqaviy va xalqaro ahamiyatga molik dolzarb masalalar boʻyicha tomonlarning qarash va yondashuvlari oʻxshash yoki yaqindir. 


O‘zbekiston Qozogʻistonning 2017-2018-yillarda BMT Xavfsizlik kengashiga muvaqqat a’zolikka saylanishini qoʻllab-quvvatladi. Bu xalqaro maydonda butun mintaqamiz davlatlari manfaatlarini himoyalash imkonini beradi. Qozogʻiston O‘zbekistonning Markaziy Osiyoda yadro qurolidan xoli hudud barpo etish borasidagi tashabbusini qoʻllab-quvvatlagan, mamlakatimizning hech qanday harbiy-siyosiy bloklarga qoʻshilmaslik, nizolarni tinch yoʻl bilan hal etish tamoyillariga asoslangan tashqi siyosatini yuqori baholaydi. 


O‘zbekiston va Qozogʻiston mustaqil taraqqiyot yoʻlini bir davrda boshlagan. Iqtisodiyotni qayta tiklash va rivojlantirish yoʻlida bir-biriga yelkadosh boʻlib kelmoqda. 


Bugun ikki mamlakat ham oʻz taraqqiyotining yangi bosqichiga qadam qoʻymoqda. Prezidentimiz Shavkat Mirziyoyev tashabbusi bilan 2017 – 2021-yillarda O‘zbekiston Respublikasini yanada rivojlantirish boʻyicha Harakatlar strategiyasi ishlab chiqildi. Prezident Nursulton Nazarboyevning Qozogʻiston xalqiga joriy yilgi murojaatida Qozogʻistonni modernizatsiya qilishning uchinchi bosqichi belgilab berildi. 


Qozogʻiston mamlakatimizning muhim savdo-iqtisodiy sheriklaridan biridir. O‘zbekiston Qozogʻistonga tabiiy gaz, avtomobillar, transport vositalari, mineral oʻgʻitlar, toʻqimachilik, elektrotexnika va qurilish materiallari, meva-sabzavot va boshqa koʻplab tovarlar, turli xizmatlar eksport qiladi. Qozogʻistondan yurtimizga neft, metall, un, yogʻ-moy mahsulotlari keltiriladi. 


Mamlakatimizda Qozogʻiston kapitali ishtirokida tuzilgan qariyb 230, Qozogʻistonda O‘zbekiston ishbilarmonlari bilan hamkorlikda tashkil etilgan 130 dan ziyod korxona faoliyat yuritmoqda. 


2016-yilda mamlakatlarimiz oʻrtasidagi oʻzaro tovar ayirboshlash hajmi 2 milliard AQSh dollarini tashkil qildi. Bu ikki tomonning salohiyatiga mos emasligi, savdo aylanmasini kamida ikki barobar oshirish imkoniyati mavjudligi alohida ta’kidlandi. Mamlakatlarimiz iqtisodiyoti raqobatchi emas, aksincha, bir-birini toʻldiradi. Buning uchun hukumatlararo komissiya va qoʻshma savdo uylari faoliyatini kengaytirish, yangi ta’minot bozorlari tashkil etish zarurligi qayd etildi. 


Transport kommunikatsiyalari sohasi oʻzaro hamkorlikning yana bir ustuvor yoʻnalishi hisoblanadi. Mamlakatlarimizning avtomobil va temir yoʻllari oʻzaro integratsiyalashgan. Bu muhim kommunikatsiya tarmogʻi uchinchi davlatlar uchun ham tranzit vazifasini oʻtamoqda. 


Qozogʻistonning Maqtaaral tumani hududidan oʻtgan, Toshkent va Samarqandni bogʻlovchi avtomobil yoʻlining ochilishi, Toshkent – Olmaota tezyurar poyezdi va ikki mamlakat shaharlari oʻrtasida avtobus qatnovlari yoʻlga qoʻyilgani transport kommunikatsiyalari tarmogʻini yanada kengaytiradi. Hududlararo aloqalar savdo va turizm rivojiga xizmat qiladi. 


Ochiq va doʻstona ruhda oʻtgan muzokarada oʻzaro hamkorlikni yanada rivojlantirish istiqbollari belgilab olindi. Savdo-iqtisodiy aloqalar dinamikasini saqlab qolgan holda uni diversifikatsiya qilish, eksport-import hajmi va nomenklaturasini kengaytirish, sanoat va tadbirkorlik subyektlari kooperatsiyasini rivojlantirishga kelishib olindi.